**Kedves Diákok!**

****

Az Erdélyi Magyarokért Közhasznú Alapítvány (EMKA) negyedik alkalommal szervezi nagyszabású [szeretetakcióját](http://www.erdelyimagyarok.com/page/angyalok-a-mezosegen-adomanygyujtes-jotekonysag-szeretetakcio), az erdélyi szórványmagyarság támogatására. Az „Angyalok a Mezőségen” önkéntesei személyesen viszik ki karácsonyra készülődő idős embereknek, nehéz sorsú gyerekeknek, családoknak és gyerekotthonoknak a karácsonyi ajándékokat.

Az Erdély közepén található Mezőség köztudottan a hagyományos magyar népi kultúra bölcsője, gondoljunk csak a mezőségi táncokra, népzenére. Városoktól távol fekvő táj, a fő útvonalak mindig elkerülték. Kevés a munkalehetőség, a kisebbségbe szorult, szórványban élő magyarság jelentős része nagy szegénységben él. Kevés pénz jut a téli tüzelőre, az élelemre és az iskoláztatásra is. Rájuk gondolunk most, mert ez a vidék szinte mindig kimarad a nagy segélyakciókból.

Ha teheted, járulj hozzá tevőlegesen egy-egy szórványban élő idős ember, gyerek boldogabb karácsonyához.

**Legyél Te is Angyal a Mezőségen!**

Az akció sikeréhez az alábbi adományokkal tudsz hozzájárulni:

* tartós élelmiszerek (cukor, olaj, liszt, rizs, száraz tészta, konzervek, tea, kávé, kakaó, konzervek...)
* édességek (csokoládé, cukorka, kekszek, szaloncukor...)
* játékok (készségfejlesztő, társasjáték, plüssök, babák, lego…)
* tisztítószerek és tisztálkodási szerek (mosószer, mosogatószer, szappan, tusfürdő, sampon, fogkrém…)

A beérkező adományokból az alapítvány önkéntesei készítenek személyre szóló ajándékcsomagokat és élelmiszercsomagokat. Ha kedvet érzel hozzá, egy karácsonyi lappal, vagy képeslapra írt üzenettel tedd személyesebbé ajándékod! Ezek a lapok a csomagokba fognak kerülni, így van lehetőség akár új barátokat, levelezőtársakat is szerezni.

Az akcióról és az alapítvány tevékenységéről bővebben a [www.erdelyimagyarok.com](http://www.erdelyimagyarok.com/) oldalon tájékozódhatsz, vagy keress bennünket elérhetőségeinken!

Email: [alapitvany@erdelyimagyarok.com](mailto:alapitvany@erdelyimagyarok.com)

Telefon: +36 30 7555 877